CELEX: 32021D1743
Language: et
Date: 2021-09-28 00:00:00
Title: Nõukogu otsus (EL) 2021/1743, 28. september 2021, Euroopa Liidu nimel võetava seisukoha kohta transpordiühenduse piirkondlikus juhtimiskomitees seoses veetranspordi ja mitmeliigilise transpordi tehnilise komitee asutamisega

1.10.2021   
               
               
                  ET
               
               
                  Euroopa Liidu Teataja
               
               
                  L 348/27
               
            
         NÕUKOGU OTSUS (EL) 2021/1743,
         28. september 2021,
         Euroopa Liidu nimel võetava seisukoha kohta transpordiühenduse piirkondlikus juhtimiskomitees seoses veetranspordi ja mitmeliigilise transpordi tehnilise komitee asutamisega
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artiklit 91 ja artikli 100 lõiget 2 koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Liit sõlmis transpordiühenduse asutamise lepingu (edaspidi „leping“) nõukogu otsusega (EL) 2019/392 (1) ja see jõustus 1. mail 2019.
                  
               
                     (2)
                  
                  
                     Lepingu kohaselt loodi piirkondlik juhtimiskomitee lepingu haldamiseks ja nõuetekohaseks rakendamiseks. Lepingu artikli 26 kohaselt võib piirkondlik juhtimiskomitee vastu võtta otsuseid tehniliste komiteede asutamise kohta.
                  
               
                     (3)
                  
                  
                     Tehnilised komiteed võivad oma vastutusalas teha piirkondlikule juhtimiskomiteele ettepanekuid otsuse vastuvõtmiseks. Tehnilised komiteed koosnevad lepinguosaliste esindajatest. Vaatlejana võivad osaleda kõik liidu liikmesriigid.
                  
               
                     (4)
                  
                  
                     Piirkondlik juhtimiskomitee võtab peagi vastu otsuse asutada veetranspordi ja mitmeliigilise transpordi tehniline komitee.
                  
               
                     (5)
                  
                  
                     Veetranspordi ja mitmeliigilise transpordi tehnilise komitee asutamine aitab saavutada veetranspordi ja mitmeliigilise transpordi tehnilise komitee eesmärki, milleks on lepingu nõuetekohane rakendamine maantee-, raudtee-, sisevee- ja meretransporti hõlmava transpordiühenduse loomisel ning liidu ja Kagu-Euroopa osalisriikide vahelise transpordivõrgu arendamisel.
                  
               
                     (6)
                  
                  
                     Veetranspordi ja mitmeliigilise transpordi tehnilise komitee eesmärk peaks olema tegeleda veetranspordiga seotud kriitiliste küsimustega (hõlmates merendust, siseveeteid ja sadamaid) ja mitmeliigilise transpordi aspektidega ning edendada sellise transpordi tõhusat kasutamist.
                  
               
                     (7)
                  
                  
                     On asjakohane määrata kindlaks liidu nimel võetav seisukoht piirkondlikus juhtimiskomitees seoses veetranspordi ja mitmeliigilise transpordi tehnilise komitee asutamisega, kuna selline otsus on vajalik lepingu rakendamiseks ja see on liidule siduv,
                  
               ON VASTU VÕTNUD KÄESOLEVA OTSUSE:
         
            Artikkel 1
            Seisukoht, mis võetakse liidu nimel transpordiühenduse asutamise lepinguga asutatud transpordiühenduse piirkondlikus juhtimiskomitees seoses veetranspordi ja mitmeliigilise transpordi tehnilise komitee asutamisega, põhineb piirkondliku juhtimiskomitee otsuse eelnõul (2).
            Kõnealuse otsuse eelnõu väiksemates muudatustes võivad liidu esindajad piirkondlikus juhtimiskomitees kokku leppida ilma nõukogu täiendava otsuseta.
         
         
            Artikkel 2
            Käesolev otsus jõustub selle vastuvõtmise päeval.
         
         
            Brüssel, 28. september 2021
            
               
                  Nõukogu nimel
               
               
                  eesistuja
               
               S. KUSTEC
            
         
         
            (1)  Nõukogu 4. märtsi 2019. aasta otsus (EL) 2019/392 transpordiühenduse asutamise lepingu Euroopa Liidu nimel sõlmimise kohta (ELT L 71, 13.3.2019, lk 1).
         
            (2)  Vt dokumenti ST 11514/21 veebilehel http://register.consilium.europa.eu.